जैसा कि हम जानते हैं कि अद्वैतवाद आत्मा को ‘एकमात्र’ सच्चाई स्वीकारता है। स्वयं शंकर द्वैत का खण्डन करते हुए कहते हैं, ‘ब्रह्म सत्यम् जगद्मिथ्या।’ लोग आत्मा को विभिन्न ढंग से शब्दों में परिभाषित करते रहे हैं, परन्तु वास्तव में देखा जाए तो आत्म-तत्व अपरिभाषित और अपरिमित है, जिसका कोई भी सटीक वर्णन सम्भव नहीं है, परन्तु फिर भी इनमें सर्वाधिक ग्राह्य जो परिभाषा कही जा सकती है, वो तीन शब्दों में समा सकती है। ये हैं- ‘सत्’, ‘चित्’ और ‘आनन्द’। ‘सत्’ यानि जो सर्वदा विद्यमान, अजन्मा, अजर-अमर तथा समय व विस्तार से परे है। यह सत् सर्वदा वर्तमान है कि जिसका कोई भूत या भविष्यत् नहीं है। ‘चित्’ का अर्थ है- जाज्वल्यमान ज्ञान, जो स्वयं प्रकाशित होकर अपनी ही महिमा से अन्य समस्त वस्तुओं को आलोकित करता है। ‘आनन्द’ उस परम शांति को कहते हैं जो हमारे अन्दर के आत्मन् में विराजती है।